મુંબઇ મહાનગરપાલિકા-૧૯૮૮ની કલમ ૩૫૪ અને ૪૯૯માં ફેરફાર કરવામાં આવ્યો. ૩૫૪મી કલમ અંતર્ગત પાલિકા જર્જરિત ઇમારતોમાં રહેનારા ભાડુઆતોના નામ અને જગ્યા બાબતની તમામ માહિતી જમીનમાલિક પાસેથી માગશે. જો જમીનમાલિક ભાડુઆતો વિશેની માહિતી આપવાની આનાકાની કરે તો તેની પાસેથી માહિતી મેળવવાની સત્તા પાલિકા કમિશનરને સોંપવામાં આવશે. જ્યારે ૪૯૯મી કલમ અંતર્ગત જમીનમાલિકે નિશ્ચિત સમયગાળામાં રીડેવલપમેન્ટનું કાર્ય કરવું પડશે. એક વર્ષની અંદર જર્જરિત ઇમારતના રીડેવલપમેન્ટનું કામ શરૂ કરવાનું રહેશે, તેમજ ૩ વર્ષની અંદર અથવા પાલિકાના અધિકારીએ આપેલી મુદતમાં ઈમારતનું કામ પૂર્ણ કરવાનું રહેશે. જો આ અવધિમાં કામ પૂરું ન થાય તો ભાડુઆતો પોતે બિલ્ડિંગના રીડેવલપમેન્ટનું કામ કરાવી શકશે. તેમજ તેમને રીડેવલપમેન્ટનું કામ પૂર્ણ થયા બાદ તે જ બિલ્ડિંગમાં જગ્યા મળવાની ખાતરી આપવામાં આવશે.